**4.7.19**

**לכבוד**

**ועדת מכרזים עליונה**

הנדון: חוות דעת מקצועית במסגרת כוונה להתקשר עם ספק יחיד – דואר ישראל

פרויקט אלטרנתיב הינו פרויקט חדשני אשר מטרתו הפחתת העומסים בכבישים באמצעות ניהול ביקושים. לפרויקט יגויסו בהדרגה 100,000 יוממים אשר יקבלו תמריצים עבור שינוי הרגלי הנסיעה שלהם. כל משתתף בפרויקט יקבל תקציב וירטואלי שנתי כאשר התקציב יפחת בהתאם לתרומתו לגודש, ויעלה במידה והמתנדב נסע בתחבורה ציבורית או שיתופית. בסוף כל שנת השתתפות, סמוך למועד תשלום אגרת הרכב יקבל כל משתתף את התקציב שצבר, ויוכל להגיע לסכום של עד 2000 ₪ בשנה. כמו כן בפרויקט תשולב אפליקציה לטובת הצגת התקציב למשתתפים ולתכנון נסיעות בתחבורה ציבורית / שיתופית כאלטרנטיבה לרכב הפרטי.

כל משתתף בפרויקט שיבחר בנסיעה בתחבורה ציבורית יקבל החזר של עד 50% מעלות הנסיעה לחשבון שלו. על מנת שנוכל לזכות את המתנדב עבור נסיעה בתחבורה ציבורית אנו מעוניינים לקבל מידע אודות נסיעות מתנדבי הפרוייקט מכרטיס הרב קו שלו.

המסלקה לתחבורה ציבורית היושבת בבנק הדואר הינה הגוף האחראי והיחיד שמאגד אליו את נתוני השימוש בתחבורה הציבורית של כל כרטיסי הרב קו בארץ.

המערכת מקבלת אליה את הטרנזקציות הרלוונטיות לכרטיס הרב קו בהן הנפקה, פרסונליזציה, כרטוס ממפעילי התחבורה הציבורית, טעינות ושימושים, רשימות שחורות ומכשירים / SAM-ים, בנוסף מאגדת המערכת את נושא אבטחת הכרטיסים, ניהול התקינה לכרטיסים ולדיווחים השונים וכן ניהול בקרה על תקינות הכרטיסים והציוד מול מפעילי התחבורה השונים.

|  |  |  |
| --- | --- | --- |
| שם הספק: | **דואר ישראל** | |
| מספר הספק  (ח.פ/ח.צ/ע.מ/מספר עמותה) | **513800367** | |
| ספק זה הנו: | **ספק יחיד** |  |
| אומדן / שווי ההתקשרות כולל אופציות: | **356040 ₪ כולל מע"מ** | |
| תקופת ההתקשרות: | **7 שנים** | |

המסלקה הינה הספק היחיד האחראי על ניהול המידע עבור משרד התחבורה אודות השימוש בכרטיסי הרב קו ומאפשרת יישום פתרון גמיש וקל עבור צרכי פרויקט אלטרנתיב מול גורם יחיד לצורך עידוד השימוש בתחבורה ציבורית. כלומר, כדי לאפשר לכלל מתנדבי הניסוי לקבל החזר בגין נסיעות בתחב"צ נדרש חיבור ישיר למאגר המדובר.

יצוין כי מידע על שימוש ברב קו של כל מתנדב יועבר לנתיבי איילון בכפוף לחתימת המתנדב על הסכם שימוש וקבלת הרשאה להעברת הנתונים.

פירוט האמצעים שבהם נערכו בדיקות לאיתור ספקים נוספים והכנת חוות דעת; **בוצעו על ידנו פניות לשחקנים נוספים בשוק, ספקים אלו עובדים באופן שוטף עם מערכות הרב קו.**

פירוט ממצאי הבדיקה **גורמים אילו אישרו כי בנק הדואר הינו הספק היחיד המאגד את כל נתוני המשתמשים ברב קו.**

בברכה,

הדר וינברגר

ממונה בפרויקט אלטרנתיב

נתיבי איילון